Innspel frå Vestlandsforsking sin direktør, Anne Karin Hamre, i samband med framlegging av distriktsmeldinga 20. juni 2023.

Vestlandsforsking er eit regionalt forskingsinstitutt som forskar på klima og miljø, berekraftig reiseliv, og teknologi og samfunn. Vi bidreg med kunnskap til det grøne skiftet og den digitale omstillinga som vi må klare for å møte dei store samfunnsutfordringane framover.

Vi deltek i internasjonale og nasjonale forskingsprosjekt, men er samstundes tett på næringsliv og offentleg sektor i fylket.

I Vestland er det mange små bedrifter. Kommunal- og distriktsdepartementet (KDD) sin rapport om regionale utviklingstrekk viser at FoU-verksemda i næringslivet er sterkt konsentrert til dei sentrale områda i landet. Den same rapporten viser at næringslivet sine kostnader til FoU pr. sysselsett i Vestland fylke, ligg under landsgjennomsnittet.

Om heile landet skal henge med, treng vi verkemiddel som bidreg til samarbeid mellom næringsliv og forsking – også utanfor dei store byane. Kommunal og distriktsdepartementet sine verkemiddel bidreg, saman med Kunnskapsdepartementet og Nærings- og fiskeridepartementet sine, til ei verkemiddeltrapp som treff bedrifter sine ulike behov. KDD finansierer FORREGION, forvalta av fylkeskommunane, som gjer at vi og Høgskulen kan reise rundt og snakke med bedriftene, og bidra til å avklare FoU-behov og rute dei til relevante ordningar.

KDD finansierer Kapasitetsløft, som er ei heilt glimrande ordning. Både for å byggje kapasitet i forskingsinstitusjonane på fagområde som næringsliv og kommunar treng, og til å utvikle nye løysingar i lag med verksemdene. Vi har prosjektet Teknoløft Sogn og Fjordane, som vi meiner har gitt eit skikkeleg teknoløft i regionen vår. No jobbar vi med ein kapasitetsløft-søknad innan berekraftig reiseliv, som vil ta tak i mange av utfordringane som NOU-rapporten frå Grandeutvalet tek opp.

På sikt har vi ambisjon om å bli eit senter for forsking og innovasjon på berekraftig reiseliv, eitt steg på vegen er eit Kapasitetsløft på reiseliv.

Problemet er at det er lite midlar i Kapasitetsløft, så Forskingsrådet sine utlysingar er sjeldne, og mange gode søknader får avslag. Teknoløft viser at kapasitetsløfta utløyser stor eigeninnsats og – finansiering frå næringslivet – heilt i tråd med strategien i langtidsplanen for forsking om å auke næringslivsbidraga i forskinga. Difor, kommunal- og distriktsminister, du har gode verktøy for å få til forskingsdriven innovasjon over heile landet, som du må passe godt på, og helst styrke.